ทองปิดร่วง16.30 ดอลล์
สัญญาทองคำตลาดนิวยอร์กปิดร่วงลง16.30 ดอลล์ หลังสภาทองคำโลกเผยอุปสงค์ทองคำโลกลดลง
16 พ.ย. 2555

สัญญาทองคำตลาดนิวยอร์กปิดร่วงลง16.30 ดอลล์ หลังสภาทองคำโลกเผยอุปสงค์ทองคำโลกลดลง
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 16.30 ดอลลาร์ หรือ 0.94% ปิดที่ 1,713.80 ดอลลาร์/ออนซ์ 
สภาทองคำโลกรายงานว่า อุปสงค์ทองคำทั่วโลกปรับตัวลดลงในไตรมาส 3 ของปีนี้ อันเนื่องมาจากเศรษฐกิจจีนที่ชะลอตัวลง และการลงทุนในผลิตภัณฑ์ทองคำที่ลดลง
รายงานที่เผยแพร่เมื่อวานนี้ระบุว่า อุปสงค์ทองคำทั่วโลกร่วงลงแตะ 1,084.6 ตันในไตรมาส 3 จากระดับ 1,223.5 ตันในช่วงเวลาเดียวกันของปีที่แล้ว โดยมีสาเหตุหลักมาจากปริมาณการใช้ทองคำในจีนที่ลดน้อยลง ท่ามกลางสภาพเศรษฐกิจที่ชะลอตัวของประเทศ
ทั้งนี้ ปริมาณการใช้ทองคำในจีนร่วงลง 8% สู่ระดับ 176.8 ตันในช่วงเดือนก.ค.-ก.ย. ขณะที่การลงทุนในทองคำแท่งและเหรียญทองคำลดลง 12% แตะ 53 ตัน
ข้อมูลแสดงให้เห็นว่า เศรษฐกิจของจีนขยายตัว 7.4% ในไตรมาสเดือนก.ค.-ก.ย. ซึ่งเป็นอัตราที่ชะลอตัวที่สุดนับตั้งแต่ไตรมาสแรกของปี 2552 เนื่องจากวิกฤตการเงินได้จุดปะทุขึ้น